ນາຍົກ ອິນເດຍ ພົບປະກັບ ປະທານາທິບໍດີ ມຽນມາ
ນາຍົກລັດຖະມົນຕີສິງ ​ໄດ້​ພົບ​ປະ​ກັບ​ ປະທານາທິບໍດີ Thein Sein ແຫ່ງ​ມຽນມາ​ ໃນ​ວັນ​ຈັນ​ມື້ວານ​ນີ້ ແລະໄດ້ລົງນາມໃນຂໍ້ຕົກລົງສອງຝ່າຍ ຫລາຍສະບັບ.
ທ່ານມັນໂມຫັນ ສິງ ນາຍົກລັດຖະມົນຕີອິນເດຍ ພົບປະກັບທ່ານນາງ ອອງຊານຊູຈີ ຜູ້ນໍາ ພັກຝ່າຍຄ້ານມຽນມາ ຂະນະທີ່ທ່ານມ້ວນທ້າຍການຢ້ຽມຢາມມຽນມາເປັນເວລາ 3 ມື້ ໃນວັນອັງຄານມື້ນີ້ ເພື່ອເສີມຂະຫຍາຍສາຍພົວພັນດ້ານການຄ້າແລະການລົງທຶນລະຫວ່າງ ສອງປະເທດເພື່ອນບ້ານໃນເອເຊຍໃຫ້ເຂັ້ມແຂງຂຶ້ນ ນາຍົກລັດຖະມົນຕີສິງ ໄດ້ພົບປະກັບປະທານາທິບໍດີ Thein Sein ແຫ່ງມຽນມາ ໃນວັນຈັນມື້ວານນີ້ ພວກຜູ້ນໍາທັງສອງໄດ້ລົງນາມໃນຂໍ້ ຕົກລົງກັນປະມານ 10 ກວ່າສະບັບກ່ຽວກັບການຄ້າແລະການລົງທຶນ ຮວມທັງຂໍ້ຕົກລົງກ່ຽວກັບການບໍລິການທາງອາກາດແລະຄໍາໝັ້ນສັນຍາ ຂອງອິນເດຍໃຫ້ເງິນສິນເຊື່ອ 500 ລ້ານໂດລາ ທ່ານສິງ ເປັນນາຍົກລັດຖະມົນຕີອິນເດຍຄົນທໍາອິດທີ່ທໍາການຢ້ຽມຢາມມຽນມານັບແຕ່ປີ 1987 ເປັນຕົ້ນມາ ທ່ານຈະໄປຢ້ຽມຢາມທ່ານນາງອອງຊານຊູຈີຢູ່ທີ່ນະຄອນຢ້າງກຸ້ງ ເມືອງ ຫຼວງການຄ້າຂອງມຽນມາກ່ອນທ່ານນາງອອງຊານຊູຈີທີ່ໄດ້ຮັບລາງວັນ ໂນແບລຂະແໜງສັນຕິພາບ ອອກເດີນທາງໄປຍັງໄທໃນການຢ້ຽມຢາມຕ່າງປະເທດຄັ້ງທໍາອິດຂອງທ່ານນາງໃນຮອບ 24 ປີຜ່ານມາ ການພົບປະກັນນີ້ ຖືກມອງເບິ່ງກັນວ່າ ເປັນຮ່ອງຮອຍອັນນຶ່ງທີ່ສະແດງໃຫ້ເຫັນວ່າ ອິນເດຍເປີດກວ້າງຕໍ່ຄວາມສຳພັນທີ່ຢືນຢັນອີກຄັ້ງໃໝ່ກັບນັກເຄື່ອນໄຫວຝ່າຍຄ້ານຂອງມຽນມາທ່ານນີ້ ລັດຖະບານກຸງ New Delhi ໄດ້ຖືກຕໍາໜິຕິຕຽນມາເປັນເວລາດົນນານທີ່ມີສາຍພົວພັນກັບອະ ດີດຄະນະນໍາພາທະຫານທີ່ກົດຂີ່ຂົ່ມເຫັງປະຊາຊົນຊຶ່ງໄດ້ລາອອກຈາກ ຕໍາແໜ່ງໄປໃນປີແລ້ວນີ້ ການຄ້າລະຫວ່າງມຽນມາແລະອິນເດຍໃນປັດຈຸບັນນີ້ມີມູນຄ່າ 1500 ລ້ານໂດລາຕໍ່ປີ ບັນດານັກວິເຄາະກ່າວວ່າ ຄາດກັນວ່າການຄ້າລະ ຫວ່າງສອງປະເທດ ຈະມີມູນຄ່າເກີນ 3 ພັນລ້ານໂດລາ ພາຍໃນປີ 2015